Umushinga wo kubungabunga urusobe rw'ibinyabuzima
Hatangijwe umushinga w’imikoranire hagati y’abanyeshuri bo mu Rwanda n’abo muri Israël hagamijwe kubungabunga urusobe rw’ibinyabuzima.

Rwatangijwe n’urubuga ruhuza Urubyiruko rw’Abanyarwanda baba muri Canada (IRYD) ku bufatanye n’Umuryango Mpuzamahanga urengera Ibidukikije(TiME), Umuryango Mpuzamahanga w’Abanya-Canada udaharanira inyungu, Harmony Foundation ndetse n’Umuryango ukorera ibikorwa by’ubugiraneza mu Rwanda, Shelter Them.

Uwo mushinga wiswe Israël-Rwanda School Biodiversity Program watangijwe ku mugaragaro ku wa 25 Gicurasi 2021, aho imikoranire izaba hagati y’abanyeshuri bo mu Rwunge rw’amashuri rwa Rugando ho mu karere ka Bugesera, ndetse n’abo mu ishuri rya Rogozin Educational Campus riherereye i Kiryat mu Majyepfo ya Tel-Aviv.

Intego 
Ni umushina ufite intego yo kurema ubufatanye mu myigire n’imikorere y’abanyeshuri b’ibihugu byombi mu kubungabunga urusobe rw’ibinyabuzima.

Biteganyijwe ko binyuze muri uwo mushinga, abanyeshuri b’ibihugu byombi bazigira hamwe akamaro k’ibikorwa byo kubungabunga urusobe rw’ibinyabuzima, uburyo bwo gufata imyanzuro mu matsinda mu gihe bazaba bagena ahakwiye kurindwa mu bidukikije, bakongera ubumenyi bwabo mu rurimi n’ubwumvane (communication), imico mishya n’ubumenyi mu mikoranire hagati y’imico itandukanye, guteza imbere ubumenyi bushya mu buhinzi n’izindi nzego mu kurinda urusobe rw’ibinyabuzima.

Intego nyamukuru y’uwo mushinga ni iyo kongerera ubumenyi ababyiruka mu kubungabunga urusobe rw’ibinyabuzima hakiri kare binyuze mu bigo by’amashuri.

Reba